กรุงไทยโดดงับสนองสินเชื่อรัฐ
กรุงไทยหนุนนโยบายรัฐขยายโครงการสินเชื่อเพื่อส่งเสริมการจ้างงาน 2,000 ล้านบาท พร้อมลุยกองทุนสตรี
15 ม.ค. 2556

กรุงไทยหนุนนโยบายรัฐขยายโครงการสินเชื่อเพื่อส่งเสริมการจ้างงาน 2,000 ล้านบาท พร้อมลุยกองทุนสตรี
น.ส.อาริศรา ธรมธัช ผู้ช่วยกรรมการผู้จัดการใหญ่อาวุโส สายงานธุรกิจภาครัฐ ธนาคารกรุงไทย เปิดเผยแผนการปล่อยสินเชื่อภาครัฐในปีนี้ว่า ธนาคารจะมุ่งเน้นโครงการขนาดใหญ่ โดยเฉพาะโครงการก่อสร้างสาธารณูปโภคสินเชื่อรายย่อยที่ครบวงจรสำหรับข้าราชการและพนักงานรัฐวิสาหกิจ สินเชื่ออเนกประสงค์ สินเชื่อไมโครไฟแนนซ์ โดยตั้งเป้าสินเชื่อภาครัฐไว้กว่าหมื่นล้านบาท
สำหรับโครงการสินเชื่อเพื่อส่งเสริมการจ้างงาน ธนาคารกรุงไทยจะร่วมกับสำนักงานประกันสังคม ให้สถานประกอบการกู้เป็นทุนหมุนเวียนไปจนถึงสิ้นปีนี้ โดยได้ปรับเกณฑ์วงเงินกู้ใหม่ สถานประกอบการที่มีลูกจ้างไม่เกิน 50 คน ให้กู้สูงสุดรายละ 2 ล้านบาท สถานประกอบการที่มีลูกจ้าง 51-200 คน ให้กู้สูงสุดรายละ 4 ล้านบาท ส่วนสถานประกอบการที่มีลูกจ้าง 200 คนขึ้นไป ให้กู้สูงสุดรายละ 8 ล้านบาท คิดดอกเบี้ยเพียง 3% กรณีมีหลักทรัพย์ค้ำประกัน และคิดดอกเบี้ย 5% กรณีบุคคลค้ำประกัน 
ทั้งนี้ ธนาคารได้เตรียมวงเงินไว้ 2,000 ล้านบาท
นอกจากนี้ ธนาคารยังให้กู้กับผู้ประกอบอาชีพค้าขายในตลาด เจ้าของแผงค้า ผู้เช่าแผงค้าในตลาด วงเงินกู้สูงสุดรายละ 2 แสนบาท ผ่อนชำระเป็นรายสัปดาห์ 
ขณะเดียวกัน ธนาคารยังให้ความสำคัญกับกองทุนพัฒนาบทบาทสตรี โดยสนับสนุนสินเชื่อ KTB Micro Bank for Lady เพื่อเป็นเงินทุนสำหรับสมาชิกที่เป็นผู้ประกอบการรายย่อยค้าขาย โดยคิดดอกเบี้ยต่ำกว่าสินเชื่อ KTB Micro Bank เพื่อการค้า 0.25%